BM สุดฮอต! ออเดอร์พันธมิตรญี่ปุ่นทะลัก หนุนรายได้ปีละ 60 ลบ.
BM สุดฮอต! ออเดอร์พันธมิตรญี่ปุ่นทะลัก หนุนรายได้ปีละ 60 ลบ.
28 ก.ค. 2559

นายธีรวัต อมรธาตรี กรรมการผู้จัดการบริษัท บางกอกชีทเม็ททัล จำกัด (มหาชน)  หรือ BM เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30-11.00 น. ว่า วานนี้ (27 ก.ค.) BM มีการหารือกับพันธมิตรญี่ปุ่นโดยเป็นการคุยกัน ในเรื่องของการดำเนินธุรกิจของบริษัทซึ่งทางญี่ปุ่นมีความตั้งใจอยากจะมาร่วมทุนกับ BM บริษัทจึงเริ่มต้นโดยการทำตัวอย่างสินค้าส่งไปที่ญี่ปุ่น เพื่อดูถึงคุณภาพ หลังจากนั้นทางญี่ปุ่นจึงเริ่มสั่งให้ BM ผลิตเพื่อเอาไปใช้งาน ซึ่งตอนนี้ทางญี่ปุ่นได้กลายเป็นลูกค้าของบริษัทเรียบร้อยแล้ว
“ธุรกิจเราแบ่งเป็น 2 ส่วน ส่วนนึงแบ่งเป็นตู้เปล่าๆตามมาตรฐานของญี่ปุ่นและให้เขาตีแบรนด์เอง เพื่อจำหน่ายในประเทศ อีกส่วนนึงคือขายตู้เปล่าๆและติดตั้งอุปกรณ์ไฟฟ้าให้สมบูรณ์ จึงได้มาคุยเพิ่มเติมในส่วนตรงนี้ว่าเราจะมีพัฒนาการที่ดีขึ้นไปข้างหน้าอย่างไร”
โดยมีตัวเลขคาดการณ์ออเดอร์ยอดสั่งซื้อจากญี่ปุ่น ในไตรมาส 4/59 หนุนรายได้ 60 ล้านบาทต่อปี
ซึ่งการจับมือกันในครั้งนี้ทางญี่ปุ่นอยากที่จะมาซื้อหุ้นของบริษัทโดยตรง แต่ทางบริษัทอยากให้ธุรกิจเติบโตไปด้วยกัน จึงเป็นผู้ผลิตสินค้าให้ก่อน อย่างน้อยจะได้รู้ขีดความสามารถของทาง BM ว่าเป็นอย่างไร
ทั้งนี้ทางญี่ปุ่นหมายมั่นปั้นมือที่เข้ามาถือหุ้นของบริษัทประมาณ 20-25% ซึ่งอาจจะเป็นการซื้อจากผู้ถือหุ้นรายเดิมหรืออาจมีการเพิ่มทุน แต่อย่างไรก็ตามยังเป็นเรื่องของอนาคต ทั้งนี้ถ้าทางญี่ปุ่นยิ่งเข้ามาถือหุ้นเยอะเท่าไหร่ยอดสั่งซื้อ-ยอดสั่งผลิตจากญี่ปุ่นจะยิ่งมากขึ้นเท่านั้น
ในขณะเดียวกันผลการดำเนินงานของไตรมาส 2/59 ไม่สามารถเปิดเผยได้ ณ ขณะนี้ ตามหลักเกณฑ์ของตลาดหลักทรัพย์แห่งประเทศไทย โดยบริษัทจะทำการเปิดเผยข้อมูลอย่างเป็นทางการในช่วงต่อจากนี้ อย่างไรก็ดี ผลการดำเนินงานงวดไตรมาส 1/59 ซึ่งประกาศออกมาเพียง 1 วัน ก่อนหน้าที่หุ้น BM เริ่มเข้าทำการซื้อ-ขายในตลาดฯ มีกำไรสุทธิ 13.44 ล้านบาท ถือเป็นระดับสูงสุดในประวัติการณ์ (All Time High) และเชื่อมั่นว่า กำไรสุทธิของไตรมาสนี้จะอยู่ในระดับที่เป็นที่น่าพอใจสำหรับบริษัทและผู้ถือหุ้นเป็นอย่างมาก